tartuNLP/wikipedia-smugri-20251201 huggingface dataset:
Eesti Kultuurkapitali helikunsti sihtkapitali elutööpreemia

Eesti Kultuurkapitali helikunsti sihtkapitali elutööpreemia on üks Eesti Kultuurkapitali väljaantavatest elutööpreemiatest, mis määratakse kultuuri- ja sporditegelastele elutöö eest.
Igal aastal antakse välja kaheksa Eesti Kultuurkapitali elutööpreemiat. Kirjanduse sihtkapitali elutööpreemiaid antakse välja alates 2012. aastast.
Preemiate suuruse kinnitab Eesti Kultuurkapitali nõukogu igal aastal eraldi. Koos rahalise preemiaga antakse laureaadile preemia tunnusmärk. 
Alates 2013. aastast on selleks messingust kera ("Jonnakas", mille autorid on Risto Tali ja Rait Siska). Kera on valmistatud trugimise meetodil, kaetud poleeriga ja raskuseks on tinavalu. Kerale on söövitatud Eesti Kultuurkapitali logo elemendid ning graveeritud valdkonna või sihtkapitali nimetus, laureaadi nimi ja aastaarv. Eesti Kultuurkapitali aastapreemiate ja sihtkapitalide elutööpreemiate laureaadid saavad kuldse poleeriga 200 mm diameetriga kera.
Karl zu Mecklenburg (1708–1752)

Karl Ludwig Friedrich (23. veebruar 1708 – 5. juuni 1752) oli Mecklenburgide Strelitzi haru liige. Ta oli Suurbritannia ja Hannoveri kuninganna Sophie Charlotte ja Adolf Friedrichi isa.
Teda kutsuti Mirowi printsiks "(Prinz von Mirow)". Erinevalt oma isast ja pojast ei olnud ta valitsev Mecklenburgi hertsog.
Elu.
Karl sündis Strelitzis hertsog Adolf Friedrich II teise pojana. Tema ema Christiane Emilie oli tema isa kolmas naine.
Karli isa suri, kui ta oli vaid kolm kuud vana. Isale järgnes Karli poolvend Adolf Friedrich III, samas Karl, kui noorem poeg, päris Mirowi ja Nemerowi komtuurkonnad. Just Mirowi valdusse taandus Karli ema pärast abikaasa surma ja just seal kasvas Karl üles. Hiljem õppis ta Pommeri Greifswaldi ülikoolis.
Nagu kombeks, asus Karl 1726. aastal 18-aastaselt suurele ringreisile Euroopas. Ta mängis hästi põikflööti ja tegi ringreisi üheks eesmärgiks oma teadmiste ja muusikaoskuse täiendamise. Pärast Genfi, Itaalia ja Prantsusmaa külastamist läks ta Viini ja oli enne Mirowisse naasmist lühikest aega Saksa-Rooma keisri teenistuses kui kolonelleitnant.
Pärast armeest lahkumist elas Karl koos perega Mirowi lossis, pühendades suurema osa ajast oma mõisate haldamisele ja laste hariduselule. Ta elas Mirowis kuni oma surmani 44 aasta vanuses.
Kui tema vanem poolvend Adolf Friedrich III 1752. aasta detsembris meessoost pärijateta suri, tehti Karl Ludwig Friedrichi poeg Adolf Friedrich järgmiseks Mecklenburg-Strelitzi hertsogiks, kes valitses kui Adolf Friedrich IV.
Perekond.
Karl abiellus 5. veebruaril 1735 Eisfeldis hertsog Ernst Friedrich I tütre Elisabeth Albertinega. Viimane oli 1752. aastal poja regent ja mängis olulist rolli selle aja troonivõitluses.
Nad said kümme last, kellest vaid kuus jõudsid täisikka:
Adolf Friedrich III (Mecklenburg)

Adolf Friedrich III (7. juuni 1686 – 11. detsember 1752) oli Mecklenburg-Strelitzi hertsog.
Elulugu.
Ta sündis Strelitzis Adolf Friedrich II ja selle naise Marie pojana.
Ta sai isa järel Mecklenburg-Strelitzi hertsogiks 12. mail 1708. 1712. aastal põlesid hertsogiloss ja Strelitzi linn maha. Seetõttu pidid Adolf Friedrich ja tema perekond elama jahimajas. Selle ümber ehitati uus linn Neustrelitz. Uue linna asutamisaastaks peetakse 1733. aastat, sellest sai 1736 Mecklenburg-Strelitzi ametlik pealinn.
Adolf Friedrich suri Neustrelitzis ja tema järel sai hertsogiks ta vennapoeg Adolf Friedrich IV.
Abielu ja lapsed.
Adolf Friedrich abiellus 16. aprillil 1709 Reinfeldis hertsog Johann Adolfi tütre Dorothea Sophiega. Nad said kaks last:
Adolf Friedrich IV (Mecklenburg)

Adolf Friedrich IV (5. mai 1738 – 2. juuni 1794) oli Mecklenburg-Strelitzi hertsog.
Elulugu.
Ta sündis Mirow's hertsog Karli ja selle naise Elisabeth Albertine pojana.
Ta oli Mecklenburg-Strelitzi eeldatav troonipärija pärast oma isa surma 5. juunil 1752, kuni sai 11. detsembril 1752 oma onu Adolf Friedrich III järel hertsogiks. 1753. aastal õppis ta Greifswaldi ülikoolis. 1764. aastal sai Adolf Friedrichist Sukapaela ordu liige.
Esimestel aastatel pärast 1753. aastat valitses tema ema Elisabeth Albertine vaid 14-aastase poja eest kuningas George II kaitse all. Adolf ei abiellunud kunagi. Pärast tema surma Neustrelitzis 1794. aastal sai tema järglaseks ta vend Karl.
Kollivihk

Kollivihk (ka põllupõrsas, "tulupoiss") oli eesti lõikuskommetes esimene viljavihk.
Selle vihu lõikas taluperemees lõikuse alguses oma põllult, kuid võis ka olla esimene vihk mida rehte aheti, see tähendab tõsteti parsile kuivama. Oluline oli, et see vihk jääks söögilaua kohale.
Jõulude ajal võeti viljavihk maha ning tema põhjal tehti järgmise aasta kohta mitmesuguseid ennustusi. Hiiumaal oli kombeks panna vihk jõuluõhtul söögilauale ning pakkuda talle õlut ja jõulutoite. See oli aluseks, et vili järgmisel aastal hästi kasvaks. Pärast jõulupühi pandi see tagasi partele ning säilitati järgmise olevipäevani, mil vihk lõige parematele loomadele söödeti.
Joe Abercrombie

Joe Abercrombie (sündinud 31. detsembril 1974) on inglise kirjanik.
Kirjutanud fantaasiaromaane.
Seth Jones

Jared Seth Jones (sündinud 3. oktoobril 1994 Arlingtonis Texases) on USA jäähokimängija, kes mängib kaitsjana NHL-i klubis Chicago Blackhawks.
Hooajal 2012–13 mängis Jones Western Hockey League'i klubis Portland Winterhawks. Ta tuli sel hooajal klubiga liiga meistriks ja pälvis hooaja parimale uustulnukale antava Jim Piggott Memorial Trophy.
2013. aastal valis Nashville Predators ta NHL-i "draft"is neljanda valikuna. NHL-is debüteeris ta Predatorsi meeskonnas 3. oktoobril 2013 mängus St. Louis Bluesi vastu. Esimese värava lõi ta liigas sama aasta 12. oktoobril mängus New York Islandersi vastu.
2016. aasta jaanuaris siirdus Jones Columbus Blue Jacketsi, kus ta mängis kokku kuus hooaega. 11. augustil 2020 oli ta Stanley karikavõistluste esimese ringi esimeses kohtumises Tampa Bay Lightningi vastu väljakul kokku 65 minutit ja kuus sekundit, mis on kaitsemängijate rekord NHL-i väljalangemismängudes.
2021. aasta juulis müüdi tema mängijaõigused Chicago Blackhawksile.
Aastatel 2017–2020 valiti Jones neljal korral järjest NHL-i tähtede mängule. Hooajal 2017–18 valiti ta NHL-i "Second All-Star Team"i.
2013. aastal tuli Jones USA kuni 20-aastaste koondisega juunioride maailmameistriks. USA jäähokikoondise koosseisus võitis ta 2015. aasta maailmameistrivõistlustel pronksmedali. 2014. aasta maailmameistrivõistlustel, kus USA langes välja veerandfinaalis, oli Jones kõige resultatiivsem kaitsemängija (2+9). Ta valiti 2014. aasta maailmameistrivõistlustel turniiri parimaks kaitsjaks ja turniiri sümboolsesse koosseisu.
Tema noorem vend Caleb Jones on samuti jäähokimängija. Nende isa Popeye Jones on endine korvpallur, kes mängis NBA-s enam kui kümme aastat.
Boone Jenner

Boone Robbie Jenner (sündinud 15. juunil 1993 Dorchesteris Ontario provintsis) on Kanada jäähokimängija, kes mängib keskründajana NHL-i klubis Columbus Blue Jackets.
Aastatel 2009–2013 mängis ta neli hooaega Ontario Hockey League'i klubis Oshawa Generals.
2011. aastal valis Blue Jackets ta NHL-i "draft"is 37. valikuna. 2012. aasta märtsis sõlmis ta klubiga kolmeaastase lepingu. NHL-is debüteeris ta hooajal 2013–14. Esimese ja teise värava lõi ta liigas 17. oktoobril 2013 mängus Montreal Canadiensi vastu. NHL-is on tema seni edukaim hooaeg olnud 2015–16, mil ta lõi liigas 30 väravat ja andis 19 väravasöötu.
2021. aasta oktoobris määrati Jenner Blue Jacketsi kapteniks.
2012. aastal võitis Jenner Kanada kuni 20-aastaste koondisega juunioride maailmameistrivõistlustel pronksmedali.
Jenneri onu Billy Carroll tuli neli korda Stanley karika võitjaks.
Upmalas

Upmalas (ka Niči) on küla ("ciems") Lätis Sigulda piirkonna Mālpilsi vallas. Küla asub merepinnast 80 meetri kõrgusel, paigas, kus Dūņupe Sudasse suubub. Upmalas jääb valla keskusest Mālpilsist 4 ja Riiast 56 kilomeetri kaugusele.
Küla rajati nõukogude perioodil Niči talu juurde kui Mālpilsi sovhoosi seakasvatuskompleks. Külas asub Niči bussipeatus.
Smilgas (Ādaži piirkond)

Smilgas on Ādaži linnaosa. See on endine küla ("vasarnīcu ciems" ehk suvilapiirkond) Lätis Ādaži piirkonna Ādaži vallas. 
Küla asus valla lääneosas. Smilgas asub maantee A1 ja Koiva jõe vahel. Smilgases kasvav Smilgase tamm (ümbermõõt 7.05 m) on looduskaitse all.
Põlvpüksid

Põlvpüksid on põlvedeni või veidi allapoole põlve ulatuvate säärtega püksid, harilikult poiste või meeste pealisrõivana.
Ajaloost.
Põhja- ja Kesk-Eestis hakati meeste poolt põlvpükse (murretes ka "imalad", "kootpüksid", "kurepüksid", "nikspüksid") kandma alates 17. sajandist Euroopa moe eeskujul. 18. sajandil levis nende kandmine üle kogu Eesti, v.a. saared. Sellega koos tuli tarvitusele ka nimetus "püksid".
Algselt olid põlvpüksid seemisnahksed, neid õmblesid kutselised rätsepad ja kandjateks olid jõukamad inimesed. Varasemad põlvpüksid olid meil nööbitava värvelkinnituse ja avara püksiosaga, mis oli põlve all krookesse kogutud. 19. sajandil olid suvisel ajal Põhja-Eestis sellised laiad heledad linased püksid kasutusel veel vaid tööpükstena.
19. sajandi esimesel poolel hakati suuremas osas Eestis kandma kintspükse, mis olid rohkem keha ümber liibuvad.
Krzywowierzba

Krzywowierzba on küla Poolas Lublini vojevoodkonnas Włodawa maakonnas Wyryki vallas. Krzywowierzba asub Włodawast umbes 25 km lääneloodes ja Lublinist ligi 60 km kirdes.
Zach Hyman

Zachary Martin Hyman (sündinud 9. juunil 1992 Torontos) on Kanada jäähokimängija, kes mängib NHL-i klubis Edmonton Oilers ründajana vasakäärel.
Aastatel 2008–2011 mängis Hyman Ontario Junior Hockey League'i klubis Hamilton Red Wings. Seejärel mängis ta aastatel 2011–2015 Michigani Ülikooli jäähokimeeskonnas.
2010. aastal valis Florida Panthers ta NHL-i "draft"is 123. valikuna. 2015. aastal omandas Hymani mängijaõigused Toronto Maple Leafs. Suurem osa hooajast 2015–16 mängis Hyman American Hockey League'i klubis Toronto Marlies, mis on Maple Leafsi noorteklubi. NHL-is debüteeris ta Maple Leafsi meeskonnas 29. veebruaril 2016 mängus Tampa Bay Lightningi vastu. Esimese värava lõi ta liigas sama aasta 7. märtsil mängus Buffalo Sabresi vastu. Hooajal 2016–17 kindlustas ta koha Maple Leafsi põhikoosseisus. Hooajal 2016–17 püstitas ta Maple Leafsi rekordi, kui lõi uustulnukana enim vähemuses väravaid (kokku neli). Lisaks andis ta samal hooajal kuues järjestikuses mängus vähemalt ühe väravasöödu, mida on suutnud veel vaid kolm Maple Leafsi uustulnukat.
2021. aasta juulis sõlmis ta seitsmeaastase lepingu Edmonton Oilersiga.
Hyman on tegutsenud ka kirjanikuna. Ta on kirjutanud mitu lasteraamatut.
Gammasähvatus

Gammasähvatus ehk gammapurse on suure energiaga plahvatus, mida on vaadeldud kaugetes galaktikates. 
Need on heledaimad ja suurima energiaga elektromagnetilised sündmused, mida on Universumis vaadeldud. Gammasähvatused võivad kesta kümnest millisekundist mõne tunnini. Gammasähvatused vabastavad mõne sekundiga rohkem energiat kui Päike terve oma eluea jooksul. Tavaliselt on pärast esialgset sähvatust võimalik kauem vaadelda n-ö järelhelendust, mis on vaadeldav pikematel lainepikkustel, näiteks röntgenikiirguse, UV-kiirguse või infrapuna lainepikkusel. 
Enamiku gammasähvatuste allikad on Maast miljardite valgusaastate kaugusel mis tähendab, et need on väga suure energiaga ja väga haruldased. Kõik teadaolevad gammapursked on pärinenud väljastpoolt Linnuteed.
Esimesed gammapursked tuvastati 1967. aastal Vela satelliitide abil, mis olid mõeldud tuvastama salajasi tuumarelvakatsetusi. Avastus avaldati 1973. aastal. Pärast gammasähvatuste avastamist pakkusid astronoomid 1992. aastaks välja üle saja hüpoteesi nende päritolu selgitamiseks. 1997. aastal vaadeldi nähtava valguse ja röntgenikiirguse lainealas esimest korda gammasähvatuse järelhelendust. Selle abil õnnestus määrata sähvatuse heledus ja selle allika kaugus, mis paigutas gammasähvatuste allikad väljapoole Linnuteed.
Faenza

Faenza on linnaks nimetatav omavalitsusüksus ("comune") Itaalias Emilia Romagna maakonnas Ravenna provintsis. Faenza on saanud tuntuks keraamika, eelkõige majoolika valmistamise poolest.
35 meetri kõrgusel merepinnast asuva Faenza asustustihedus on keskmiselt inimest ruutkilomeetri kohta.
Ajalugu.
Esimesed säilinud teated asulast on II sajandist eKr, kui seda nimetati peatuspaigana Aemelia teel.
Haldus.
Faenza piirneb järgmiste omavalitsusüksustega: Bagnacavallo, Brisighella, Castel Bolognese, Cotignola, Riolo Terme, Russi, Solarolo, Forlì (FC).
2020. aasta seisuga asusid Faenza piirides järgmised asulad ja asumid ("frazioni"): Albereto, Borgo Tuliero, Cassanigo, Castel Raniero, Celle, Còsina, Granarolo, Errano, Fossolo, Marzeno, Merlaschio, Mezzeno, Pieve Cesato, Pieve Corleto, Pieve Ponte, Prada, Reda, Sarna, Sant'Andrea, Santa Lucia, Tebano, San Barnaba.
Märt Jakobson

Märt Jakobson (sündinud 25. märtsil 1967 Haapsalus) on Eesti ooperilaulja (bass).
Ta on õppinud laulmist 1988–1992 Heino Elleri nimelises Tartu Muusikakoolis (Henn Pai klass), lõpetanud 1998 Eesti Muusikaakadeemia (Mati Palmi ja Raimond Alango klass). 2006–2007 täiendas end Eesti Muusikaakadeemia magistrantuuris Jaakko Ryhäneni juures. Osalenud Taru Valjakka (1996), Aleksandr Kapustjanski (1997), Rita Damsi ja Barbara Pearsoni (2005) meistrikursustel. 1999–2000 täiendanud end Eesti Rahvuskultuuri Fondi stipendiaadina Peterburi Maria Teatris. 
Aastatel 1991–1992 oli ta teatri Vanemuine kooriartist, 1992–1997 Eesti Rahvusmeeskoori ja rahvusooperi Estonia kooriartist, 1997–2020 teater Vanemuine solist, 2008–2009 ühtlasi rahvusooperi Estonia solist. Esitanud üle 80 ooperi-, opereti- ja muusikalirolli. Esinenud kontsertidel Eestis, Soomes, Lätis, Leedus, Poolas, Türgis, Valgevenes ja Venemaal. Osalenud filmis "Kõrini!" (Ruut, 2005), telesarjades „Saladused” ja "Viimane võmm". Olnud solist suurvormide ja ooperite kontsertettekannetel. 
2017. aastal oli ta üks Eesti Teatriliidu muusikaauhinna nominente osatäitmiste eest Giuseppe Verdi ooperis „Aida“ (Estonia) ja Gaetano Donizetti ooperis „Lucia di Lammermoor“ (Vanemuine). 2022. aastal pälvis sama auhinna osatäitmiste eest Giuseppe Verdi ooperis „Trubaduur“ (Estonia) ja Wolfgang Amadeus Mozarti ooperis „Don Giovanni“ (Vanemuine). 
Eesti Teatriliidu liige 1997. aastast ja Eesti Näitlejate Liidu liige 2002. aastast. 
Märt Jakobsoni kontsertmeister on pikka aega olnud pianist Jaanika Rand-Sirp.
Białowierśnie

Białowierśnie on küla Poolas Podlaasia vojevoodkonnas Sejny maakonnas Giby vallas. Białowierśnie asub Sejnyst ligi 7 km lõunaedelas ja Suwałkist umbes 26 km idakagus.
Skustele

Skustele (leedu "Skustelė") on küla Poolas Podlaasia vojevoodkonnas Sejny maakonnas Krasnopoli vallas. Skustele asub Sejnyst umbes 4,5 km läänes ning Suwałkist umbes 23 km idas.
Georg (Mecklenburg)

Georg (12. august 1779 – 6. september 1860) oli Mecklenburg-Strelitzi suurhertsog 1816. aastast kuni oma surmani.
Noorus.
Mecklenburgi hertsog Georg Friedrich Karl Joseph sündis Hannoveris Karl II ja selle esimese naise Friederike kaheksanda lapsena. Pärast tema ema surma 1782. aastal abiellus tema isa kaks aastat hiljem 1784. aastal ema õe Charlottega ja perekond kolis Hannoverist Darmstadti. Georg jäi Darmstadti 1794. aastani, kui tema isast sai Mecklenburg-Strelitzi valitsev hertsog ja Georg läks koos isaga Neustrelitzisse.
Troonijärglane.
Varsti pärast Neustrelitzisse saabumist astus Georg Rostocki Ülikooli, kus ta õppis 1799. aastani. Pärast ülikoolist lahkumist läks Georg Berliini, kus ta elas Preisi õukonnas. Georgi õde Luise abiellus Preisi kuninga Friedrich Wilhelm III-ga. 1802. aastal läks ta Itaaliasse, kus ta elas 1804. aastani, ja tuli siis tagasi Saksamaale ja asus Darmstadti.
Pärast Jena ja Auerstedti lahingut 1806. aastal reisis Georg Pariisi, kus ta rääkis läbi Mecklenburg-Strelitzi astumise Reini Liitu. Ta osales 1814. aastal ka Viini kongressil, kus Mecklenburg-Strelitz ülendati suurhertsogkonnaks.
Suurhertsog.
Kui Georg järgnes 6. novembril 1816 oma isale kui suurhertsog, leidis ta suurhertsogkonna halvas seisus. Ta asus oma alamate haridustaset tõstma koolide ehitamise kaudu. Tema valitsusaja lõpuks oskas enamus tema alamaid lugeda ja kirjutada. Ta parandas ka suurhertsogkonna põllumajandust ja kaotas pärisorjuse.
Georg suri 6. septembril 1860 Neustrelitzis ja talle järgnes suurhertsogina tema vanem poeg Friedrich Wilhelm.
Abielu ja lapsed.
12. augustil 1817 abiellus Georg Kasselis Hesseni vürst Friedrichi tütre Mariega. Nad said järgmised lapsed:
Väike jooniktirts

Väike jooniktirts ("Stenobothrus stigmaticus") on liik tirtslasi.
Keha pikkus 11–20 mm.
Elab madalas rohustus või paljal pinnasel, kuiva- ja soojalembene. 
Levinud Eestist lõuna pool, Eestist leitud paaril kooral.
Punakõhtne niidutirts

Punakõhtne niidutirts ("Omocestus haemorrhoidalis") on liik tirtslasi.
Kehapikkus 11–20 mm (üks väiksemaid tirtse Eestis).
Kuiva- ja soojalembene liik, elutseb madala taimkattega paikades. Eestist seni vaid üksikud leiud.
Pôle universitaire Léonard-de-Vinci

Pôle universitaire Léonard-de-Vinci on Prantsuse ülikoolide klaster, mis asub La Défense'is.
Leonardo de Vinci ülikoolikeskuse lõi 1995. aastal Hauts-de-Seine'i üldnõukogu, mida juhtis Charles Pasqua, mistõttu nimetatakse seda sageli kõnekeeles hüüdnimega “Pasqua ülikool” ("Fac Pasqua"). Klaster oli eraõiguslik Prantsuse kõrgharidusasutus. Algselt rahastati seda peamiselt riiklikest vahenditest. Klastrit haldab nüüd Leonardo da Vinci Assotsiatsioon (ALDV) ning see ei saa enam Hauts-de-Seine'i subsiidiume. Alates 2012. aastast juhib seda Pascal Brouaye ning alates 10. jaanuarist 2018 on sellel EESPIG-i sertifikaat.
Rumiko Takahashi

Rumiko Takahashi (jaapani keeles 高橋 留美子 "Takahashi Rumiko", sündinud 10. oktoobril 1957 Niigatas) on Jaapani üks kõige tunnustatum ja enim teeniv mangakirjanik. Tema mangade tegevustik toimub ulmelises, peamiselt imeulme maailmas ning on tihedas seoses kaasajaga, peamisteks tegelasteks on jaapani mütoloogiast pärinevad üleloomulikud olendid ja võitluskunstide meistrid. Takahashi on üks harvadest naiskunstnikest, kes loob shōnen-, st poistemangasid, lugude kandvaks motiiviks on armastus ja seda palistavad olmenaljad.
Tema mangakarjäär algas 1978. aastal, mil ta pälvis Shogakukani võistlusel tunnustuse üheosalise "Need isekad tulnukad" (jp k 勝手なやつら "Katte na yatsura") eest ning avaldas Weekly Shōnen Sundays oma esimese sarja "Tüütuse tulnukad" (jp k うる星やつら "Urusei na yatsura"), mille eest pälvis 1980. aastal Shogakukani peaauhinna poistemanga kategoorias. Sama auhinna sai ta 2001. aastal Inuyasha eest, 2019. aastal sai ta Grand Prix de la ville d'Angoulême auhinna, olles ajaloos teine jaapanlane ja naine, kes on selle pälvinud.
Takahashi mangade ainetel ja tema osalusel on loodud hulganisti anime-seriaale nagu näiteks romantiline "Maison Ikkoku" (jp k めぞん一刻 "Mezon ikkoku"), õudusulme valda kuuluvate "Näkilugude" (jp k 人魚シリーズ "Ningyo shirīzu") põhjal "Näkimets" (jp k 人魚の森 "Ningyo no mori") ja "Näkiverme" (jp k 人魚の傷 "Ningyo no kizu"), koomiline "Ranma ½" (jp k らんま½ "Ranma ni-bun no ichi") ja stiililiselt nende kolme motiive ühendav "Inu-Yasha" (jp k 犬夜叉).
Takahashi on esimene naine, kes on osutunud edukaks poisslaste-manga loojaks, kuid tema looming on populaarne kõigi sugude hulgas ning seda on eri keeltes ringluses hinnanguliselt 200 miljoni eksemplari ringis. Tema karakterid on sageli vastuolulised ning arenevad, pole ühemõtteliselt head ega halvad, koomiliste elementide abil ületavad karakterid ootuspäraste soorollide piire.
Friedrich Wilhelm II (Mecklenburg)

Friedrich Wilhelm (17. oktoober 1819 – 30. mai 1904) oli Saksa suverään, kes valitses Mecklenburg-Strelitzit suurhertsogina aastatel 1860–1904.
Elulugu.
Ta sündis Neustrelitzis suurhertsog Georgi ja tema naise Marie pojana. Ta veetis nooruse Neustrelitzis. Õppis ajalugu ja õigusteadust Bonni ülikoolis, kus sõbrunes prints Albertiga. Pärast õpingute lõppu reisis ta Itaaliasse ja Šveitsi. Temast sai Oxfordi Ülikooli tsiviilõiguste doktor.
Friedrich Wilhelm järgnes suurhertsogina oma isale pärast tema surma 6. septembril 1860. Tema valitsemisajal sai Mecklenburg-Strelitzist esmalt Põhja-Saksa Liidu ja siis Saksa keisririigi liige. Friedrich Wilhelm oli suurmaaomanik, talle kuulus isikliku varandusena rohkem kui pool kogu suurhertsogkonnast.
Ta suri 30. mail 1904 Neustrelitzis ja tema järglaseks sai tema ainus poeg Adolf Friedrich.
Abielu ja lapsed.
Friedrich Wilhelm abiellus 28. juunil 1843 Buckinghami palees oma nõo printsess Augustaga, kes oli Briti kuningliku perekonna liige ja kuningas George III lapselaps. Nad said järgmised lapsed:
Friedrich Wilhelm ja tema naine Augusta tähistasid oma 60. pulma-aastapäeva, jagades riigikassast 25 penni igale suurhertsogkonna kodanikule.
Raamatu jõgi

Raamatu jõgi (ka Ramata jõgi) on jõgi Eestis ja Lätis, Salatsi jõe parempoolne lisajõgi.
Jõe pikkus on 7,5 km ja valgla suurus 25,2 km². Jõgi saab alguse Viljandi maakonnas Mulgi vallas Raamatu külas ja suubub paremalt poolt Salatsi jõkke. Jõgi kuulub Lääne-Eesti vesikonda ja Pärnu alamvesikonda.
Pruun rohutirts

Pruun rohutirts ("Chorthippus apricarius") on liik tirtsulisi. 
Elutseb muuhulgas põldudel ja põlluservadel.
Levinud üle Euroopa.
Saļņova

Saļņova (ka Salnava) on küla ("vidējciems") Lätis Ludza piirkonnas, Salnava valla halduskeskus.
Küla asub valla keskosas merepinnast 110 meetri kõrgusel. Saļņova jääb endisest piirkonna keskusest Kārsavast 9 ja Riiast 286 kilomeetri kaugusele. Külas on kultuurimaja, postkontor, raamatukogu, katoliku kirik. 
Küla on tekkinud endise Salnava mõisa keskuse juurde. Nõukogude perioodil oli küla kohaliku sovhoosi "Sala" keskasulaks. Aastail 2009–2021 kuulus küla Kārsava piirkonda.
Aastal 2008 oli külas 292 elanikku, aastal 2020 aga 196 elanikku. Aastal 2022 oli elanikke 193.
Carl Hagelin

Carl Oliver Hagelin (sündinud 29. augustil 1988 Nykvarnis) on Rootsi jäähokimängija, kes mängib NHL-i klubis Washington Capitals ründajana vasakäärel.
Aastatel 2007–2011 mängis ta neli hooaega Michigani Ülikooli jäähokimeeskonnas. Aastatel 2008 ja 2010 tuli ta Michigani Ülikooliga ülikoolide meistriks.
2007. aastal valiti ta NHL-i "draft"is New York Rangersi poolt 168. valikuna. Hooaja 2010–11 lõpus debüteeris ta American Hockey League'i klubis Hartford Wolf Pack, mis on Rangersi noorteklubi. NHL-is tegi ta Rangersi meeskonnas debüüdi 25. novembril 2011 mängus Washington Capitalsi vastu. Esimese värava lõi ta liigas järgmisel päeval mängus Philadelphia Flyersi vastu.
2015. aasta augustis sõlmis Hagelin nelja-aastase lepingu Anaheim Ducksiga, kuid ei suutnud uuel hooajal Ducksis silma paista ja siirdus juba sama hooaja keskel Pittsburgh Penguinsi. Aastatel 2016 ja 2017 võitis ta Penguinsiga Stanley karika.
2018. aasta novembris liitus Hagelin Los Angeles Kingsiga, kuid 2019. aasta veebruaris siirdus ta Capitalsi. 2019. aasta juunis pikendas ta Capitalsiga lepingut nelja aasta võrra.
2014. aasta taliolümpiamängudel võitis Hägelin Rootsi jäähokikoondisega hõbemedali.
Punajalg-rohutirts

Punajalg-rohutirts ("Chorthippus pullus") on liik tirtsulisi. 
Pikkus 12–21 mm.
Elab kuivadel vähese taimestikuga aladel, klibul ja kruusal. Eestist on teada vaid üksikud leiud. Kesk-Euroopas on ohustatud.
Adolf Friedrich V

Adolf Friedrich V (22. juuli 1848 – 11. juuni 1914) oli valitsev Mecklenburg-Strelitzi suurhertsog aastatel 1904–1914.
Elulugu.
Adolf Friedrich sündis Neustrelitzis suurhertsog Friedrich Wilhelm II ja selle naise, Suurbritannia, Iirimaa ja Hannoveri printsess Augusta Karoline pojana. Pärast oma vanaisa suurhertsog Georgi surma 6. septembril 1860 sai Adolf Friedrichist Mecklenburg-Strelitzi suurhertsogkonna troonijärglane. Adolf Friedrich võttis osa Prantsuse-Preisi sõjast ja esindas oma isa Preisi kuninga Wilhelm I Saksa keisriks kroonimisel Versailles' lossis. Ta sai isa järel suurhertsogiks 30. mail 1904.
1907. aastal teatas Adolf Friedrich, et annab Mecklenburg-Strelitzile põhiseaduse, kuid aadel oli sellele vastu. 1912. aastal kordas ta katset luua põhiseadus Mecklenburg-Strelitzile, mis koos Mecklenburg-Schweriniga olid ainsad Euroopa riigid ilma põhiseaduseta, kuid taas edutult.
Adolf Friedrich suri Berliinis ja tema järglaseks sai tema vanem poeg Adolf Friedrich VI.
Abielu ja lapsed.
Adolf Friedrich abiellus 17. aprillil 1877 Dessaus Anhalti printsessi Elisabethiga. Nad said järgmised lapsed:
Rahvaväli

Rahvaväli oli haljasala Narva linna Peetri eeslinnas, Tallinna maantee ja Posti tänava piirkonnas.
Piirkonna kohta on ka kasutatud nimetusi Rahva väli, Vallieelne lagendik, Sõjaväli, Sõjawäe harjutuse plats, "Soldatenplatz, Военное поле, Казенное мѣсто"
Melanie Griffith

Melanie Richards Griffith (sündinud 9. augustil 1957) on Ameerika Ühendriikide näitleja ja filmiprodutsent.
Tiina Laurisson

Tiina Laurisson (sündinud 24. augustil 1957) on Eesti vibusportlane ja treener.
2016. aastal rajas ta oma vanaema kunagise talu maadele Väljaotsa külas Vooremaal viburaja ja asutas Vooremaa vibuklubi. 
2017. aastast töötab vibutreenerina Jõgeva Põhikoolis.
Mierdzine

Mierdzine (ka Mērdzene, Mērdzine või Mērzdene) on küla ("vidējciems") Lätis Ludza piirkonnas, Mērdzene valla halduskeskus.
Küla asub valla lõunaosas ja jääb endisest piirkonna keskusest Kārsavast 11 ja Riiast 294 kilomeetri kaugusele. XX sajandi algul oli see Ludza maakonda jääva Mihalova valla halduskeskus, selle venekeelne nimekuju oli Мярзинка. Aastail 2009–2021 kuulus küla Kārsava piirkonda.
Aastal 2008 oli külas 383 elanikku, aastal 2020 aga 283 elanikku. Aastal 2022 oli elanikke 278.
Marina Malova

Marina Malova (vene keeles "Малова Марина Владимировна"; sündinud 26. veebruaril 1980 Tallinnas) on Eesti näitleja.
Ta lõpetas 2003. aastal kiitusega Mihhail Štšepkini nimelise Kõrgema Teatrikooli (õppis Nikolai Afonini kursusel). Seejärel oli ta samas aspirantuuris (kõne õppetooli juures) ja oli lavakõne õppejõud.
Aastatel 2003–2010 töötas ta Malaja Bronnaja tänava teatris näitlejana.
2013. aastast on ta Eesti Vene Teatri näitleja.
Troy Brouwer

Troy Brouwer (sündinud 1. augustil 1985 Vancouveris Briti Columbias) on endine Kanada jäähokimängija (parem ääreründaja).
Aastatel 2001–2006 mängis ta viis hooaega Western Hockey League'i klubis Moose Jaw Warriors. Hooajal 2005–06 pälvis ta liiga hooaja resultatiivseimale mängijale antava Bob Clarke Trophy.
2004. aastal valis Chicago Blackhawks ta NHL-i "draft"is 214. valikuna. 2006. aastal asus Brouwer mängima American Hockey League'i (AHL) klubis Norfolk Admirals, mis oli Blackhawksi noorteklubi. Hooajal 2006–07 lõi ta AHL-is 41 väravat ja andis 38 väravat ning ta valiti AHL-i hooaja uustulnukate sümboolsesse koosseisu. NHL-is debüteeris ta Blackhawksi koosseisus samuti hooajal 2006–07, kuid kümne mänguga tal ühtegi väravat lüüa ei õnnestunud. Järgmisel hooajal mängis Brouwer AHL-is Rockford IceHogsi ridades. Hooajal 2008–09 kindlustas ta koha Blackhawksi põhikoosseisus, lüües põhihooajal kümme väravat ja andes 16 väravasöötu. 2010. aastal võitis ta Blackhawksiga Stanley karika, kui finaalmängudes alistati Philadelphia Flyers.
2011. aasta juunis siirdus Brouwer Washington Capitalsi. Hooajal 2015–16 mängis ta St. Louis Bluesis. Pärast seda mängis ta kaks hooaega Calgary Flamesis ja ühe hooaja Florida Panthersis. 2019. aasta novembris naasis Brouwer Bluesi.
2021. aasta novembris teatas Brouwer sportlaskarjääri lõpetamisest.
Brouwer kuulus Kanada jäähokikoondisse 2014. aasta maailmameistrivõistlustel.
J. T. Compher

Joseph Taylor Compher (sündinud 8. aprillil 1995 Northbrookis Illinoisi osariigis) on USA jäähokimängija, kes mängib keskründajana NHL-i klubis Detroit Red Wings.
Aastatel 2013–2016 mängis ta kolm hooaega Michigani Ülikooli jäähokimeeskonnas.
2013. aastal valis Buffalo Sabres ta NHL-i "draft"is 35. valikuna. 2016. aasta aprillis sõlmis ta lepingu Colorado Avalanche'iga. Ta alustas hooaega 2016–17 American Hockey League'i klubis San Antonio Rampage. NHL-is debüteeris ta Avalanche'i meeskonnas 2. märtsil 2017 mängus Ottawa Senatorsi vastu. Esimese värava lõi ta liigas sama aasta 15. märtsil mängus Detroit Red Wingsi vastu. 2019. aasta aprillis pikendas ta Avalanche'iga lepingut nelja aasta võrra. 2022. aastal võitis ta Avalanche'iga Stanley karika. Hooajal 2022/23 tegi Compher NHL-is seni oma resultatiivseima hooaja (17+35) ja oli sel hooajal Avalanche'i paremuselt neljas punktitooja.
2023. aasta juulis sõlmis ta viieaastase lepingu Detroit Red Wingsiga. 
Compher on kuulunud USA jäähokikoondisse 2016. ja 2017. aasta maailmameistrivõistlustel.
Tyler Pitlick

Tyler Pitlick (sündinud 1. novembril 1991 Minneapolises Minnesotas) on USA jäähokimängija, kes mängib keskründajana NHL-i klubis St. Louis Blues.
Hooajal 2010–11 mängis ta Western Hockey League'i klubis Medicine Hat Tigers.
2010. aastal valis Edmonton Oilers ta NHL-i "draft"is 31. valikuna. 2011. aastal asus ta mängima Oilersi noorteklubis Oklahoma City Barons American Hockey League'is. NHL-is debüteeris ta Oilersi meeskonnas 22. oktoobril 2013 mängus Montreal Canadiensi vastu. Esimese värava viskas ta liigas 26. oktoobril 2013 mängus Phoenix Coyotesi vastu.
2017. aasta juulis sõlmis Pitlick kolmeaastase lepingu Dallas Starsiga. Hooaeg 2017/18 on olnud tema senise NHL-i karjääri kõige resultatiivsem (14+13). 2019. aasta juunis siirdus ta Philadelphia Flyersisse. 2020. aasta oktoobris sõlmis ta kaheaastase lepingu Arizona Coyotesiga.
2021. aasta juulis valis Seattle Kraken Pitlicki NHL-i "Expansion Draft"is, kuid tema mängijaõigused müüdi Calgary Flamesile. 2022. aasta veebruaris kaubeldi Pitlick Montreal Canadiensile.
2022. aasta oktoobris sõlmis ta üheaastase lepingu St. Louis Bluesiga.
Tema onu Lance Pitlick mängis NHL-is kokku 339 mängu.
NRW.INVEST

NRW.INVEST on Saksamaa Nordrhein-Westfaleni (North Rhine-Westphalia (NRW)) liidumaa majandusarengu agentuur. See tegeleb välisinvestorite otsimise ja toetamisega ning liidumaa ja Saksamaa rahvusvahelise turundamisega.
NRW.INVEST ainuaktsionär on Nordrhein-Westfaleni liidumaa.
Rheinisch-Westfälische Industrieförderungsgesellschaft asutati 1960. aastal toomaks piirkonda uusi tööstusi, kui piirkonna kaevandused hakkasid tegevust lõpetama.
Välisinvestoritele mõeldud "one-stop"-agentuurina toetab NRW.INVEST rahvusvahelisi ettevõtteid nende projektide ja NRW-s asuvate arveldustega kogu arveldusprotsessi vältel. NRW.INVEST pakub investoritele teavet NRW kui ettevõtte asukoha kohta. Lisaks on NRW.INVESTi eksperdid käepärast nõuandeid maksu- ja õigusaspektide ning majandusstruktuuri ja tööstusklastrite kohta. Nad analüüsivad investeerimiskavasid ja pakuvad NRW-s sobivaid äri- ja tööstusobjekte. Nad modereerivad investeerimisprojekte ja saadavad neid konfidentsiaalselt esimesest sammust eduka lõpuni. See kehtib eriti laienemiste, käivitamiste ja spin-offide kohta.
NRW.INVEST omab kahte tütarettevõtet, millest üks tegutseb Jaapanis ja teine Ameerika Ühendriikides. Lisaks on organisatsioonil kolmteist esindust üle maailma. 
NRW majandusarengu tulevik.
Novembris, 2020 ühinesid NRW.Invest ja NRW.International üheks ettevõtteks. Uus NRW.Global Business ühendab turuarenduse, investeeringute ligimeelitamise ja asukohaturunduse.
Rindmik

Rindmik (ladina keeles "thorax") on kehaosa lülijalgsetel, sealhulgas putukatel.
Rindmiku ees asub pea ("cephalon"), rindmiku taga tagakeha ("abdomen").
Putukate rindmik koosneb kolmest lülist, mis tavaliselt on üksteisega liikumatult ühendatud.
Lepanto merelahing

Lepanto merelahing oli merelahing 7. oktoobril 1571 Kreeka läänerannikul Lepanto (tänapäeva Nafpaktos) lähedal Osmanite impeeriumi ja Hispaania, Veneetsia vabariigi ja Püha Liiga ühendlaevastiku vahel.
1571. aastal vallutasid Selim II Osmanite väed Veneetsia Stato da Mare osa Küprose, mille Veneetsia garnison Küprosel Famagustas alistus 15. augustil. 
1571. aastal palusid Selim II ja Osmanite rünnaku all olevad Küprose veneetslased abi Hispaania kuninga Felipe II käest. Maikuus asus Küprose suunas teele Hispaania, Veneetsia vabariigi ja Püha Liiga ühendlaevastik. Juulis-augustis 1571 kogunesid Sitsiilias Messina esisel kristlaste Püha Liiga merevägi - koondades Hispaania, Veneetsia, Kirikuriigi, Genova, Savoia ja Malta ordu sõjalaevastikke. 
Vaenupooled said kokku 7. oktoobril 1571 Kreeka läänerannikul Lepanto (tänapäeva Nafpaktos) lähedal ning kristlaste ühendvägi vallutas 117 galeeri ja 20 galiotti ning uputas enam kui 50 laeva, saavutades nõnda Osmanite üle võidu. Umbes 10 000 türklast võeti vangi. 
1573. aastal aga sõlmis Veneetsia Osmanite impeeriumiga rahulepingu, millega tunnustas viimase võimu Küprosel.
Alex Tuch

Alex Daniel Tuch (sündinud 1. aprillil 1996 Syracuse'is New Yorgi osariigis) on USA jäähokimängija, kes mängib NHL-i klubis Buffalo Sabres ründajana paremäärel.
Aastatel 2014–2016 mängis ta kaks hooaega Boston College'i jäähokimeeskonnas.
2014. aastal valis Minnesota Wild ta NHL-i "draft"is 18. valikuna. 2016. aasta aprillis sõlmis ta Wildiga kolmeaastase lepingu. Hooajal 2016–17 asus ta mängima American Hockey League'i klubis Iowa Wild, mis on Minnesota Wildi noorteklubi. NHL-is debüteeris Tuch 4. veebruaril 2017 mängus Vancouver Canucksi vastu.
2017. aasta juunis liitus ta Vegas Golden Knightsiga. 15. oktoobril 2017 toimunud mängus Boston Bruinsi vastu lõi ta oma esimese värava NHL-is. Samal hooajal jõudis ta Golden Knightsiga Stanley karikavõistluste finaali, kus kaotati Washington Capitalsile mängudega 1:4. 2018. aasta oktoobris pikendas Tuch Golden Knightsiga lepingut seitsme aasta võrra.
2021. aasta juulis tehti talle õlalõikus, mille tõttu jäi ta hooaja 2021–22 algust kõrvale.
2021. aasta novembris kaubeldi Tuch Golden Knightsist Buffalo Sabresi.
2014. aastal tuli Tuch USA kuni 18-aastaste koondisega omaealiste maailmameistriks.
Štšolkine

Štšolkine (ukraina Щолкіне, vene Щёлкино) on linn Ukrainas Krimmis. Asub Kertši poolsaare põhjarannikul, Arabati lahe ääres. 
Linn rajati planeeritud Krimmi tuumaelektrijaama ehitajate asulana. Seoses Tšornobõli katastroofiga peatati tuumajaama ehitus 1989. aastal. Asula sai linnaõigused 1992. aastal ja on tänapäeval kuurortlinn. Linn sai nime tuumafüüsiku Kirill Štšolkini järgi.
Ukraina 2001. aasta rahvaloenduse andmetel oli linna elanike arv 11677.
Mathew Barzal

Mathew Barzal (sündinud 26. mail 1997 Coquitlamis Briti Columbias) on Kanada jäähokimängija, kes mängib keskründajana NHL-i klubis New York Islanders.
Aastatel 2013–2017 mängis ta neli hooaega Western Hockey League'i (WHL) klubis Seattle Thunderbirds. Hooajal 2016–17 tuli ta Thunderbirdsiga liiga meistriks ja ta valiti WHL-i väljalangemismängude väärtuslikumaks mängijaks.
2015. aastal valiti ta NHL-i "draft"is Islandersi poolt 16. valikuna. NHL-is debüteeris ta Islandersi meeskonnas 2016. aasta oktoobris. Esimese värava lõi ta NHL-is 19. oktoobril 2017 mängus New York Rangersi vastu. Oma debüüthooajal NHL-is lõi ta 22 väravat ja andis 63 väravasöötu. Ta pälvis sel hooajal liiga parimale uustulnukale antava Calder Memorial Trophy.
2019. ja 2020. aastal oli Barzal valitud NHL-i tähtede mängule.
2017. aastal võitis Barzal Kanada kuni 20-aastaste koondisega juunioride maailmameistrivõistlustel hõbemedali. Ta kuulus Kanada jäähokikoondisse 2018. aasta maailmameistrivõistlustel.
SpaceX Crew-2

SpaceX Crew-2 oli SpaceX-i Crew Dragoni teine plaanipärane mehitatud missioon ja kolmas mehitatud missioon.
Missioon startis kevadel 2021 ja viis Rahvusvahelisse Kosmosejaama neli astronauti. Missiooni teenindas Crew Dragoni kapsel Endeavour, mis lendas esimest korda kosmosesse missioonil Crew Dragon Demo-2. Missioon naasis Maale 9. novembril 2021.
Jüri Paalma

Jüri Paalma (12. juunini 1940 Jüri Pahlman; 23. aprill 1934 Tallinn – 12. jaanuar 2000 Tallinn) oli eesti spordiajakirjanik.
Haridus ja sport.
Ta lõpetas 1952. aastal Tallinna 2. Keskkooli ning 1966. aastal eesti keele ja kirjanduse erialal Tartu Riikliku Ülikooli.
Ta hakkas 1947. aastal mängima koolis võrk- ja korvpalli, hiljem treenis Kalevi SK-s Ivan Dratšovi ja Tartus Aleksander Rünga juhendamisel. 
Ta võitis võrkpallis Eesti meistrivõistlustel 1952. aastal Tallinna Kalevi ja 1958. aastal TRÜ meeskonnas hõbeda, 1959. aastal võitis meeskonnaga karika.
Töökohad.
Ta töötas 1956–1957 ALMAVÜ Tartu linnakomitees, 1957–73 Noorte Hääle toimetuses, 1973–1981 EKP Keskkomitees, 1981–1988 Spordilehe toimetajana, 1988–1990 ENSV Televisiooni- ja Raadiokomitee esimehena, 1991–1992 Agrotööstuskoondise reklaamibüroo juhatajana, 1992–1994 teledokumentalistika stuudio Tricycle Films toimetajana.
Liikmesus.
Ta oli 1961. aastast Ajakirjanike Liidu liige. Aastatel 1982–1988 oli ta Spordiajakirjanike Föderatsiooni esimees.
Jüri Paalma on maetud Metsakalmistule.
Isiklikku.
Jüri Paalma oli abielus spordipedagoog Maie-Reet Paalmaga. Ka poeg Veiko Paalma on õppinud ajakirjandust.
Ladina keisririigi valitsejate loend

Ladina keisririigi valitsejate loend on loetelu Ladina keisririigi valitsejatest, Ladina keisririigi moodustamisest ristisõdijate poolt pärast Neljandat ristisõda Bütsantsi aladele kuni 1261. aastani, mil nikaialastel õnnestus Bütsantsi linn vallutada ja Ida-Rooma impeerium taastada.
Titulaarsed Ladina keisrid olid ka hiljem, kuni 1383. aastani, reaalsed valitsejad ja säilinud ristisõdijate riikide süseräänid.
Mihhail Zimjanin

Mihhail Zimjanin (valgevene keeles "Міхаіл Васілевіч Зімянін"; 8. november/21. november 1914 Viciebsk – 1. mai 1995 Moskva) oli Nõukogude Liidu parteitöötaja, ta oli aastatel 1976–1987 NLKP KK Sekretär.
Ta sündis aastal 1914 Viciebskis. Töömeheteed alustas ta aastal 1929 töölisena veduriremondidepoos. Aastatel 1934–1936 töötas ta kooliõpetajana, aastatel 1936–1938 viibis ta ajateenistuses Punaarmees.
Aastast 1938 oli ta komsomolitööl, aastast 1939 oli ta ÜK(b)P liige. Aastal 1939 lõpetas ta Mogiljovi Pedagoogilise Instituudi. Aastast 1939 oli ta Valgevene Leninliku Kommunistliku Noorsooühingu sekretär.
Tammy Duckworth

Ladda Tammy Duckworth (sündinud 12. märtsil 1968 Bangkokis) on Ameerika Ühendriikide poliitik, Demokraatliku partei liige, Illinoisi osariigist valitud senati liige aastast 2017. 
Lapsepõlv ja haridus.
Duckworthi isa Franklin Duckworth oli teise maailmasõja ja Vietnami sõja veteran, kes töötas ÜRO põgenikeprogrammis mitmes Kagu-Aasia riigis. Tema ema Lamai Sompornpairin on Chiang Maist pärit Tai hiinlane. Duckworth lõpetas 1989. aastal Hawaii ülikooli politoloogia erialal. Magistrikraadi sai ta rahvusvaheliste suhete erialal George Washingtoni Ülikoolist ning jätkas õpinguid doktorantuuris Põhja-Illinoisi Ülikoolis. 
Militaarne tegevus.
1990. aastal läks ta reservohvitseride kursusele. Ta õppis helikopteripiloodiks ning astus 1996. aastal Illinoisi rahvuskaarti. 2004. aastal saadeti ta Iraaki. 12. novembril 2004 sai helikopter UH-60 Black Hawk, mille kaaspiloot ta oli, granaadiheitjast tabamuse ning kukkus alla. Vigastuste tõttu amputeeriti ta parem jalg puusa lähedalt ja vasak jalg altpoolt põlve. Ka tema parem käsi sai raskelt vigastada. Ta pälvis Purpursüdame teenetemärgi ja ülendati detsembris 2004 majoriks. Oktoobris 2014 läks ta erru kolonelleitnandi auastmes. 
Poliitiline tegevus.
2006. aastal kandideeris ta Ameerika Ühendriikide esindajatekotta ja võitis Demokraatliku Partei eelvalimised, kuid kaotas 49%-ga vabariiklaste kandidaadile. 2012. aastal võitis ta esindajatekoja valimistel Illinoisi 8. ringkonnas 55% häältega vabariiklaste kandidaati Joe Walshi, kes kogus 45% häältest. Duckworth töötas esindajatekojas aastatel 2013–2017, seejärel ta alustas tööd senatis. Ta sai 2016. aasta valimistel 55% häältest ning võitis senaator Mark Kirki.
Isiklikku.
Duckworth on abielus ja kahe lapse ema. Tütred Abigail ja Maile sündisid vastavalt 2014 ja 2018. Duckworth oli esimene USA senaator, kes ametiajal sünnitas.
Jordan Oesterle

Jordan Oesterle (sündinud 25. juunil 1992 Dearborn Heightsis Michiganis) on USA jäähokimängija, kes mängib kaitsjana NHL-i klubis Detroit Red Wings.
Aastatel 2011–2014 mängis Oesterle kolm hooaega Western Michigani Ülikooli jäähokimeeskonnas.
2014. aasta märtsis sõlmis ta lepingu Edmonton Oilersiga ja asus mängima Oilersi noorteklubis Oklahoma City Barons American Hockey League'is. NHL-is tegi ta debüüdi 20. veebruaril 2015 mängus Anaheim Ducksi vastu.
2017. aasta juulis liitus ta Chicago Blackhawksiga. Esimese värava lõi ta NHL-is 29. detsembril 2017 oma endise koduklubi Edmonton Oilersi vastu.
2018. aasta juulis siirdus Oesterle Arizona Coyotesi, kus mängis kokku kolm hooaega.
2021. aasta juulis sõlmis ta kaheaastase lepingu Red Wingsiga.
USA jäähokikoondise koosseisus võitis Oesterle 2018. aasta maailmameistrivõistlustel pronksmedali.
Marizápalos

Marizápalos oli hispaania tantsulaul ja muusikaline teema, mida kasutati variatsioonide alusena 17. ja 18. sajandi Hispaania ja Ladina-Ameerika muusikas.
Laulu ja tantsu algupära on seostatud Mari Zarpa tegelaskujuga Pedro Calderón de la Barca "entremés"'ist "Las jácaras", kellel oli veider tung vahetpidamata "jácara"'id laulda; "marizápalos"'e meloodias on samu elemente, mida kasutati "jácara" improviseeritud variatsioonides.
Marizápalos oli ka hispaania 17. sajandi näitleja Maria Calderoni (1605–1678) hüüdnimi.
Muusika.
"Marizápalos" on enamikul juhtudel kirjutatud la-minooris või re-minooris, erandiks on üks Santiago de Murcia seade sol-minooris, mis leidub tema kogumikus "Resumen de acompañar la parte con la guitarra" (graveeritud Antwerpenis, 1714 ja välja antud Madridis 1717) ja mis on üks hinnatumaid teoseid ses raamatus. Erinevalt enamikust Hispaania barokiaja "danza"'dest ja "baile"'dest, mis rajanevad etteantud rütmidele ja akordijärjestustele, omamata kindlat etteantud viisi, on "marizápalos"'el oma meloodia, mis kordub eri autorite teostes paljudes väljaannetes, olgugi et väikeste variatsioonidega ja mis arvatavasti oligi muusikalisele teemale aluseks olnud laulu meloodia.
Ühes 17. sajandi lõpu Peruu käsikirjas esmamainitud pikareskse ja erootilise laulukese "Marizápalos era muchacha" sisu on järgmine: armunud neiu, preestri nõbu ja Madridi iludus Marizápalos kohtas aasal uidates oma kallimat. Noored istusid võssa maha ja pühendusid armatsemisele, kui aga kuulsid samme, kadus noormees nagu Adonis kuldi kihvade eest, neile peale sattunud vaimulikul ei jäänud aga üle muud kui vanduda väga halvas ladina keeles. Laulu autoriks on peetud luuletajat ja draamakirjanikku Jerónimo Camargo y Záratet ja kirjutamise ajaks 17. sajandi keskpaika. Tekst on kirjutatud vaimukalt ja sisaldab palju sõnamänge ja kahemõttelisusi.
18. sajandi allikates peetakse "marizápalos"'t vanamoodsaks, nii katkestatakse ühes Diego de Torres Villarroeli näidendis, kus neiu hakkab laulma tädilt õpitud laulu Marizápalosest, ta sõnadega "tänapäeval on moes aaria ja retsitatiiv ning "pavana" ja "paradetas"'e ajad möödas". Siiski pärineb 18. sajandist hulganisti instrumentaalseadeid sellel olgugi vanamoeliseks peetud teemal. Kõik 18. sajandi "marizápalos"'ed on kolmeses meetrumis ja sarnase bassiga, mille huvitavaim osa on hemiool teise fraasi lõpus:
i–VII–III–VII–i–VI–V
V–I–IV–VII–III–VI–iv–V-i|i-V (V–i–V on hemiool)
Enamik "marizápalos"'e versioone eri allikates on sama viisiga. Isegi kui meloodiat on varieeritud, on nelja esimese takti muusika alati sama.
Tants.
Tantsuna kuulub "marizápalos" – tants, mida tantsiti selle muusika järgi – "baile"'de hulka, milles liikusid ka puusad, käed ja ülakeha, need olid karakterilt lärmakamad ja ohjeldamatumad kui "danza"'d ja neid saadeti tavaliselt kastanjettide rütmiga.
Michael Grabner

Michael René Grabner (sündinud 5. oktoobril 1987 Villachis) on Austria jäähokimängija, kes mängib NHL-i klubis Arizona Coyotesi ründajana paremäärel.
Ta alustas klubikarjääri Austria klubis EC VSV, debüteerides hooajal 2003–04 Austria kõrgliigas. Seejärel suundus ta mängima Põhja-Ameerikasse. Aastatel 2004–2007 mängis ta kolm hooaega Western Hockey League'i klubis Spokane Chiefs.
2006. aastal valiti ta NHL-i "draft"is Vancouver Canucksi poolt 58. valikuna. 2007. aastal asus ta mängima Canucksi noorteklubis Manitoba Moose American Hockey League'is. NHL-is debüteeris Grabner Canucksi meeskonnas hooajal 2009–10.
2010. aasta juunis siirdus Grabner New York Islandersi. Hooajal 2010–11 lõi ta NHL-is 34 väravat ja andis 18 väravasöötu ning valiti liiga hooaja uustulnukate sümboolsesse koosseisu ("NHL All-Rookie Team"). Islandersis mängis ta kuni hooaja 2014–15 lõpuni. Seejärel mängis ta ühe hooaja Toronto Maple Leafsis. 2016. aasta juulis sõlmis ta kaheaastase lepingu New York Rangersiga. 2018. aasta veebruaris siirdus ta New Jersey Devilsiga, kus mängis vaid hooaja lõpuni, liitudes 2018. aasta juulis Coyotesiga, kellega sõlmis kolmeaastase lepingu.
Austria jäähokikoondise koosseisus osales Grabner 2014. aasta taliolümpiamängudel. 13. veebruaril tegi ta alagrupimängus Soome vastu kübaratriki. Kokku lõi Grabner turniiril viis väravat, millega oli USA mängija Phil Kesseli kõrval turniiri suurim väravakütt.
Makabeide ülestõus

Makkabite ülestõus (ka "Makabeide", "Makabite" ülestõus) oli juutide Seleukiidide vägivaldse ning nende usulisi tõekspidamisi solvava helleniseerimispoliitika vastane ülestõus aastatel 166–160 eKr. 
Ajalooallikate (k.a Flavius Josephus (37–100 pKr) teoste) andmetel kehtestas Seleukiidide valitseja Antiochus IV Epiphanes (175–164 eKr) pärast Egiptuse vallutamist Vahemere idakalda regioonis keelud juudi ja Samaaria rahvapühadele ning alustas Kreeka tavade tugevat juurutamist ja sekkus juutide sisetülidesse, kehtestas Jeruusalemmas karmi sõjalise võimu ja lasi pühitseda Jahve templi Olümpose Zeusile. 
Jahve templi rüüstamine koos korraldusega ohverdada seal kreeka jumalatele tõi kaasa Makkabite ülestõusu 166–160 eKr Mattathiase (Mattatiase) ja tema poja Juudas Makkabi juhtimisel. Juutide ülestõusu keskuseks oli Jeruusalemm, mis vabastati võõrvõimu alt ning kus rüvetatud Jeruusalemma tempel taas sisse pühitseti (seda meenutab tänaseni juudi hanuka ehk templipühitsemise püha). Eduka ülestõusu järel rajas Juudas Makkabi õepoeg Johannes Hyrkanos I 152 eKr Hasmonite preesterliku dünastia. 
142. aastal eKr saavutasid Makkabid Juudamaale sõltumatuse, Aleksander Jannäuse ajal (103–76 eKr) hõlmas Makkabite riik peaaegu kogu Palestiina.
Anna Markova

Anna Markova (sündinud 6. aprillil 1980) on Eesti näitleja.
Ta õppis aastatel 1996–1998 Vene Teatri stuudios. Aastal 2004 lõpetas ta B. Štšukini nimelise Teatriinstituudi (Jevgeni Knjazevi klassis).
Aastatel 2004–2010 töötas ta Malaja Bronnaja tänava teatris näitlejana.
Aastast 2012 on ta Vene Teatri näitleja.
Tegevuspartei

Tegevuspartei on mitme erakonna nimi:
Daniil Zandberg

Daniil Zandberg (sündinud 5. aprillil 1988) on Eesti näitleja.
Ta lõpetas aastal 2011 Peterburi Riikliku Teatriakadeemia Arvid Zelandi kursusel.
Ta töötab aastast 2011 Vene Teatris.
Crew Dragon Endeavour

Crew Dragon Endeavour (seerianumbriga C206) on SpaceX-i ehitatud ja arendatud kosmoselaev, mida kasutatakse NASA mehitatud missioonidel.
Endeavour lendas esimest korda kosmosesse 30. mail 2020 missiooni Crew Dragon Demo-2 raames, meeskonda kuulusid Robert Behnken ja Douglas Hurley. Demo-2 oli esimene mehitatud missioon pärast 2011. aastal toimunud Space Shuttle'i programmi missiooni STS-135 ning esimene kord, kui erafirma saatis kosmosesse mehitatud missiooni. Endeavour naasis Maale 2. augustil 2020 ja uuesti läks see kosmosesse missioonil SpaceX Crew-2 2021. aastal.
Behnken ja Hurley nimetasid kosmoselaeva Endeavouriks kosmosesüstiku Endeavour järgi, millega mõlemad astronaudid esimest korda kosmoses käisid.
ESO 3,6 m teleskoop

ESO 3,6 m teleskoop on Euroopa Lõunaobservatooriumi (ESO) peegelteleskoop, mis asub La Silla observatooriumis.
Teleskoop valmis 1976. aastal ja alustas tööd 1977. aastal. Teleskoobi ava diameeter on umbes 3,6 meetrit. See oli valmides üks suurimaid optilisi teleskoope ning esimesi, mis kasutas adaptiivoptikat.
ESO 3,6 m teleskoopi on kaks korda renoveeritud ja selle abil on avastatud üle 130 eksoplaneedi.
Nova Centauri 2013

Nova Centauri 2013 oli 2013. aastal avastatud ere noova Kentauri tähtkujus.
Noova avastas 2. detsembril 2013 Austraalia amatöörastronoom John Seach. Avastamisel oli selle heledus 5,5 ning see jõudis haripunkti 14. detsembril, kui heledus oli 3,3. See oli seni heledaim teadaolev noova.
Noovat uurinud kosmoseteleskoobid tuvastasid korduvalt sellest eraldumas röntgenikiirgust ning 2015. aastal avaldati, et noovast on esimest korda tuvastatud liitiumi. See toetab hüpoteesi, mille kohaselt on metallirikastest tähtedest leitud tavalisest suurem kogus liitiumi pärit noovadest.
Kaimo

Kaimo on eesti mehenimi.
1. jaanuari 2020 seisuga oli Eestis eesnimi Kaimo 186 mehel. Kaimo on Eestis levikult 461. mehenimi.
Kõige populaarsem oli eesnimi Kaimo vanuserühmas 45–49, kus neid on 10 000 elaniku kohta 2,57, ning Võru maakonnas, kus neid on 10 000 elaniku kohta 5,86. Kaimo oli keskmiselt 40 aasta vanune (mediaanvanus oli 41).
Nime Kaimo nimepäev on 3. november.
Kermo

Kermo on eesti mehenimi.
1. jaanuari 2020 seisuga oli Eestis eesnimi Kermo 610 mehel. Kermo on Eestis levikult 242. mehenimi.
Kõige populaarsem oli eesnimi Kermo vanuserühmas 15–19, kus neid oli 10 000 elaniku kohta 16,69, ning Viljandi maakonnas, kus neid oli 10 000 elaniku kohta 14,72. Kermo oli keskmiselt 19 aasta vanune (mediaanvanus oli 17).
Nime Kermo nimepäev on 30. juuli.